b'\n_START_ARTICLE_\nLokomotiva\n_START_PARAGRAPH_\nLokomot\xc3\xadva je vozilo za vleko vagonov. Obi\xc4\x8dajno so lokomotive postavljene na \xc4\x8delu \xc5\xbeelezni\xc5\xa1ke kompozicije - vlaka, ki jo sestavljajo potni\xc5\xa1ki in/ali tovorni vagoni. \xc4\x8ce je potrebna menjava smeri, potem se mora lokomotiva premakniti z enega na drug konec vlaka. Danes pa je vse pogosteje, da lokomotiva (predvsem kraj\xc5\xa1ega) potni\xc5\xa1kega vlaka ostane na isti strani vlaka. Kabina za strojevodjo se nahaja v najbolj zunanjem vagonu, od koder preko vlakovnega o\xc5\xbei\xc4\x8denja poteka komunikacija z lokomotivo na nasprotni strani. Lokomotiva tako vlak v eno smer vle\xc4\x8de, v drugo pa poriva. Podoben sistem se pojavi, \xc4\x8de je vlak sestavljen iz vagonov in lokomotive na vsakem koncu vlaka, ki ga vsaki\xc4\x8d upravlja strojevodja v vode\xc4\x8di lokomotivi. Tak sistem uporablja francoski hitri vlak TGV._NEWLINE_Strojevodje se morajo ravnati po signalih, ki narekujejo nadaljevanje vo\xc5\xbenje ali pa ustavitev. Glejte \xc4\x8dlanek o \xc5\xbeelezni\xc5\xa1ki signalizaciji._NEWLINE_Dolgi tovorni vlaki imajo pogosto lokomotive na \xc4\x8delu in na repu ali pa celo v sredini vlaka. To omogo\xc4\x8da bolj teko\xc4\x8do vo\xc5\xbenjo in zmanj\xc5\xa1a sile na spojnice med tovornimi vagoni. V tem primeru so nadzorni signali za lokomotive poslani iz vode\xc4\x8de lokomotive preko radijskih zvez._NEWLINE_Vlaki, ki nimajo strojevodje, se imenujejo motorne enote.\n_START_SECTION_\nParni pogon\n_START_PARAGRAPH_\nParna lokomotiva je lokomotiva, ki kot pogonsko sredstvo uporablja vodno paro, pridobljeno s parnim strojem.\n_START_SECTION_\nDizel-mehani\xc4\x8dni pogon\n_START_PARAGRAPH_\nLokomotiva z dizel-mehani\xc4\x8dnem pogonom deluje po  na\xc4\x8delu prenosa energije vrtilnega navora in frekvence preko zobni\xc5\xa1kega menjalnika na pogonske vozi\xc4\x8dke. Dizel-mehani\xc4\x8dna lokomotiva se ni izkazala kot prakti\xc4\x8dna in se dan danes \xc5\xa1e redko kje najde v uporabi.\n_START_SECTION_\nDizel-elektri\xc4\x8dni pogon\n_START_PARAGRAPH_\nLokomotiva na dizel-elektri\xc4\x8dni pogon deluje na principu prenosa energije preko elektri\xc4\x8dnega generatorja ter elektromotorjev. Dizelski motor poganja elektri\xc4\x8dni generator, ki proizvaja elektri\xc4\x8dni tok. Elektri\xc4\x8dni tok generatorja se dovaja do elektro motorjev, ki so name\xc5\xa1\xc4\x8deni na pogonskih kolesih. _NEWLINE_Velika prednost lokomotiv z dizel-elektri\xc4\x8dnim pogonom je ta, da dizelski motor ne ob\xc4\x8duti nihanj obremenitve, ker nima neposredne povezave s pogonskimi kolesi, hkrati pa deluje v obmo\xc4\x8dju vrtljajev, v katerih ima najve\xc4\x8dji izkoristek.\n_START_SECTION_\nDizel-hidravli\xc4\x8dni pogon\n_START_PARAGRAPH_\nLokomotiva na dizel-hidravli\xc4\x8den pogon deluje na principu prenosa energije dizelskega motorja preko hidravli\xc4\x8dne \xc4\x8drpalke na hidromotorje, ki prena\xc5\xa1ajo vrtilno frevenco na pogonska kolesa._NEWLINE_Ni primerna za ve\xc4\x8dje hitrosti oziroma ve\xc4\x8dje vrtilne frekvence koles, prena\xc5\xa1a pa zelo velike momente in se uporablja v glavnem za manevrske potrebe na postajali\xc5\xa1\xc4\x8dih.\n_START_SECTION_\nElektri\xc4\x8dni pogon\n_START_PARAGRAPH_\nLokomotiva na elektri\xc4\x8dni pogon deluje na principu pretvarjanja elektri\xc4\x8dnega toka visoke napetosti na tok ni\xc5\xbejih napetosti za pogon elektri\xc4\x8dnih motorjev, ki poganjajo pogonske vozi\xc4\x8dke na lokomotivi. Danes se tovrstne lokomotive ve\xc4\x8dinoma uporabljajo za pogon tako tovornih kot tudi potni\xc5\xa1kih vlakov, ker dosegajo ve\xc4\x8dje vrtilne frekvence in velik navor.'